Programm "Ewropa Kreattiva" ***II Kumitat għall-Kultura u l-Edukazzjoni Riżoluzzjoni leġiżlattiva tal-Parlament Ewropew tad-19 ta' Mejju 2021 dwar il-pożizzjoni tal-Kunsill fl-ewwel qari bil-ħsieb tal-adozzjoni ta' regolament tal-Parlament Ewropew u tal-Kunsill li jistabbilixxi l-Programm Ewropa Kreattiva (mill-2021 sal-2027) u li jħassar ir-Regolament (UE) Nru 1295/2013 (14146/1/2020 – C9-0134/2021 – 2018/0190(COD)) (Proċedura leġiżlattiva ordinarja: it-tieni qari) Il-Parlament Ewropew, – wara li kkunsidra l-pożizzjoni tal-Kunsill fl-ewwel qari (14146/1/2020 – C9-0134/2021), – wara li kkunsidra l-opinjoni tal-Kumitat Ekonomiku u Soċjali Ewropew tat-12 ta' Diċembru 2018, – wara li kkunsidra l-opinjoni tal-Kumitat tar-Reġjuni tas-6 ta' Frar 2019, – wara li kkunsidra l-pożizzjoni tiegħu fl-ewwel qari dwar il-proposta tal-Kummissjoni lill-Parlament Ewropew u lill-Kunsill (COM(2018)0366), – wara li kkunsidra l-Artikolu 294(7) tat-Trattat dwar il-Funzjonament tal-Unjoni Ewropea, – wara li kkunsidra l-ftehim proviżorju approvat mill-kumitat responsabbli fis-sens tal-Artikolu 74(4) tar-Regoli ta' Proċedura tiegħu, – wara li kkunsidra l-Artikolu 67 tar-Regoli ta' Proċedura tiegħu, – wara li kkunsidra r-rakkomandazzjoni għat-tieni qari tal-Kumitat għall-Kultura u l-Edukazzjoni (A9-0161/2021), Japprova l-pożizzjoni tal-Kunsill fl-ewwel qari; Jieħu nota tad-dikjarazzjonijiet tal-Kummissjoni annessi ma' din ir-riżoluzzjoni; Jinnota li l-att qed jiġi adottat b'konformità mal-pożizzjoni tal-Kunsill; Jagħti struzzjonijiet lill-President tiegħu biex jiffirma l-att, flimkien mal-President tal-Kunsill, skont l-Artikolu 297(1) tat-Trattat dwar il-Funzjonament tal-Unjoni Ewropea; Jagħti istruzzjonijiet lis-Segretarju Ġenerali tiegħu biex jiffirma l-att, wara li jkun ġie vverifikat li l-proċeduri ntemmu kif imiss, u biex, bi qbil mas-Segretarju Ġenerali tal-Kunsill, jipproċedi għall-pubblikazzjoni tal-att f'Il-Ġurnal Uffiċjali tal-Unjoni Ewropea; Jagħti istruzzjonijiet lill-President tiegħu biex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. ANNESS GĦAR-RIŻOLUZZJONI LEĠIŻLATTIVA Dikjarazzjonijiet mill-Kummissjoni Fil-kuntest tal-premessa 23 u l-Anness I, Artikolu 1, azzjonijiet speċjali e) kif ukoll l-Artikolu 7(5) tar-Regolament imsemmi hawn fuq, kif qablu l-koleġiżlaturi fl-14 ta' Diċembru 2020, il-Kummissjoni Ewropea tikkonferma l-intenzjoni tagħha li tniedi sejħiet għal proposti li jistiednu applikazzjonijiet għall-għotjiet operattivi pluriennali li għalihom jistgħu japplikaw l-Orkestra taż-Żgħażagħ tal-Unjoni Ewropea u entitajiet oħra u li jkunu jipprovdu l-istabbiltà neċessarja għall-funzjonament tal-ħtieġa ta' dawn l-entitajiet. Dawn is-sejħiet ser ikunu soġġetti għall-adozzjoni ta' programmi ta' ħidma, li ser jistabbilixxu l-kundizzjonijiet eżatti, bħall-iskedar tas-sejħiet jew id-durati tal-ftehimiet ta' għotja previsti. Il-Kummissjoni tikkonferma wkoll l-intenzjoni tagħha li tniedi l-ewwel waħda minn dawn is-sejħiet fil-programm ta' ħidma annwali 2021. Din l-intenzjoni hija soġġetta għall-adozzjoni tar-regolament imsemmi hawn fuq u tal-ftehim finali dwar il-baġit tal-Unjoni għall-2021. Il-Kummissjoni jiddispjaċiha li l-koleġiżlaturi ddeċidew li jżommu l-logo ta' MEDIA. Dan imur kontra l-approċċ orizzontali li ma jintużawx logos speċifiċi għall-programm fl-ambitu tal-baġit fit-tul futur. Il-Kummissjoni għandha l-intenzjoni li tiżgura li l-Ewropej jirrelataw mal-Unjoni kollha kemm hi, billi l-programmi differenti tagħha jkunu jużaw l-emblema Ewropea unika. Din l-emblema hi komuni għall-istituzzjonijiet kollha tal-UE u se tkun parti importanti mir-rekwiżiti tal-komunikazzjoni u tal-viżibbiltà sempliċi, koerenti u vinkolanti fil-programmi kollha. Sabiex jintlaħaq ftehim ġenerali dwar il-programm, il-Kummissjoni tista' taċċetta li żżomm il-logo ta' MEDIA sakemm dan jibqa' limitat għad-durata tal-perjodu ta' programmazzjoni kkonċernat. Il-Kummissjoni tibqa' konvinta li l-komunikazzjoni u l-viżibbiltà tal-azzjoni tal-UE lejn pubbliku wiesa' jkunu aktar effettivi mingħajr l-ebda logo speċifiku għal xi programm. Il-Kummissjoni tibqa' għad-dispożizzjoni tal-koleġiżlaturi biex turi dan kollu ferm qabel in-negozjati tal-perjodu ta' programmazzjoni sussegwenti.
Extracted from TA-9-2021-0239_MT.docx